ศก.จีนชะลอช้าสุดใน3ปี
ไตรมาสแรกโตเพียงแค่8.1% แต่กูรูเชื่อมังกรฟื้นครึ่งปีหลัง
14 เม.ย. 2555

ไตรมาสแรกโตเพียงแค่8.1% แต่กูรูเชื่อมังกรฟื้นครึ่งปีหลัง
เศรษฐกิจจีนไตรมาสแรกโตเพียง 8.1% ช้าสุดในรอบ 3 ปี แต่นักวิเคราะห์เชื่อฟื้นกลับคืนมาได้ในช่วงครึ่งปีหลัง 
รัฐบาลจีนเปิดเผยตัวเลขการเติบโตทางเศรษฐกิจในช่วง 3 เดือนแรกของปีนี้ชะลอตัวลงอย่างชัดเจน โดยเติบโตเพียง 8.1% น้อยกว่าไตรมาสสุดท้ายของปี 2554 ซึ่งอยู่ที่ 8.9% นับเป็นการเติบโตที่ช้าที่สุดของเศรษฐกิจจีนในรอบ 3 ปี กลายเป็นแรงกดดันให้รัฐบาลจีนต้องเร่งผ่อนนโยบายทางการเงิน เพื่อกระตุ้นการเติบโตทางเศรษฐกิจของประเทศ
นอกจากนี้ ตัวเลขผลิตผลอุตสาหกรรมของจีนที่ลดลงก็เป็นอีกหนึ่งหลักฐานสำคัญที่บ่งชี้ให้เห็นว่า เศรษฐกิจของจีนกำลังชะลอตัว โดยสำนักสถิติแห่งชาติจีนระบุว่า ผลผลิตไตรมาสแรกของปีนี้อยู่ที่ 11.6% ลดลงจากช่วงเดียวกันของปีก่อนหน้า ซึ่งอยู่ที่ 15.7% 
เฉินไหลหยุน โฆษกจากสำนักสถิติแห่งชาติจีน กล่าวว่า ภาคการส่งออกของจีนกำลังเผชิญหน้ากับแรงกดดันอย่างหนักหน่วงจากปริมาณความต้องการสินค้าจีนในตลาดยุโรป ซึ่งเป็นตลาดส่งออกสำคัญของประเทศลดลงเนื่องจากวิกฤตหนี้สาธารณะ โดยมีแนวโน้มจะเกิดวิกฤตขึ้นอีกรอบจากสเปน และอิตาลี
อย่างไรก็ตาม นักวิเคราะห์ส่วนใหญ่คาดการณ์ว่า เศรษฐกิจของจีนมีแนวโน้มจะสามารถหลีกเลี่ยงภาวะเศรษฐกิจดิ่งลงอย่างรุนแรง (ฮาร์ดแลนดิง) และฟื้นตัวได้อย่างแข็งแกร่งอีกครั้งในช่วงครึ่งหลังของปีนี้ ตามการคาดการณ์ของสถานการณ์ในภูมิภาคยุโรปที่น่าจะดีขึ้นในช่วงปลายปีนี้
เหรินเซียนฟาง นักเศรษฐ ศาสตร์จากไอเอชเอส โกลบอล อินไซท์ กล่าวว่า วี่แววแห่งการฟื้นตัวของเศรษฐกิจได้ปรากฏให้เห็นแล้วในหลายภาคส่วน เช่น ปริมาณความต้องการสินค้าทั้งตลาดภายในและภายนอกประเทศ ทำให้ตัดสินได้ว่าภาวะเศรษฐกิจชะลอตัวในปัจจุบันเป็นเพียงการค่อยๆ กลับมาแข็งแกร่งมากกว่าที่จะเป็นภาวะเศรษฐกิจชะลอตัวเหมือนช่วงวิกฤตเศรษฐกิจในปี 2551-2552 
ทั้งนี้ ในช่วงหลายเดือนที่ผ่านมา รัฐบาลจีนได้เดินหน้าปรับนโยบายกระตุ้นเศรษฐกิจ ทั้งการลดทุนสำรองเงินตราของธนาคารและการลดอัตราดอกเบี้ย เพื่อหลีกเลี่ยงภาวะฮาร์ดแลนดิง 
แม้จะเสี่ยงต่อการทำให้อัตราเงินเฟ้อ จนข้าวของราคาแพง แต่ผู้เชี่ยวชาญด้านเศรษฐศาสตร์ส่วนใหญ่ต่างเห็นตรงกันว่า จีนยังต้องเดินหน้ากระตุ้นเศรษฐกิจ เพื่อให้การเติบโตทางเศรษฐกิจของประเทศเป็นไปอย่างมั่นคง และสามารถหลีกเลี่ยงผลกระทบจากวิกฤตเศรษฐกิจโลกที่กำลังชะลอตัวอยู่ในขณะนี้ได้